Opfølgning på Europa-Parlamentets beslutning for en åben, effektiv og uafhængig europæisk forvaltning vedtaget af Kommissionen den 4. oktober 2016
1.
Beslutning på forslag af Retsudvalget (JURI) i henhold til artikel 128, stk. 5, artikel 123, stk. 2, og artikel 46, stk. 6, i Europa-Parlamentets forretningsorden
2.
EP-referencenummer: B8-0685/2016 / P8_TA-PROV(2016)0279
3.
Datoen for beslutningens vedtagelse: 9. juni 2016
4.
Emne: Europæisk forvaltningsret
5.
Kort analyse/vurdering af beslutningen og anmodningerne deri:
Europa-Parlamentet, der minder om, at det i sin beslutning af 15. januar 2013 under henvisning til artikel 225 i traktaten om Den Europæiske Unions Funktionsmåde (TEUF) havde anmodet om vedtagelse af en forordning om en åben, effektiv og uafhængig EU-forvaltning på grundlag af artikel 298 i TEUF, hvilket ikke blev fulgt op af et forslag fra Kommissionen, opfordrer Kommissionen til at tage Parlamentets forslag til en forordning op til overvejelse og til at fremsætte et lovgivningsforslag, som medtages i dens arbejdsprogram for 2017.
Til beslutningen er der knyttet et forslag til forordning, som er udarbejdet af en arbejdsgruppe under Retsudvalget oprettet i 2013. Beslutningen indeholder en række forvaltningsmæssige rettigheder og pligter, som Parlamentet ønsker fastlagt.
6.
Svar på anmodningerne og oversigt over foranstaltninger, der er truffet eller påtænkes truffet af Kommissionen:
Kommissionen er taknemmelig for, at Europa-Parlamentet tager det vigtige spørgsmål om en åben, effektiv og uafhængig EU-forvaltning op. Kommissionen har nøje analyseret det arbejde, Parlamentet har udført, og den vil fortsat samarbejde med Parlamentet og de øvrige institutioner vedrørende alle muligheder og gode argumenter, for så vidt angår hvor og hvordan vi kan få vores forvaltning til at fungere bedre.
Kommissionen er fast besluttet på at garantere, at borgere, virksomheder og interessenter møder en forvaltning, som er åben, effektiv og uafhængig. Med henblik herpå har Kommissionen og de øvrige institutioner og organer et veletableret horisontalt regelsæt for deres forvaltningsmæssige adfærd. Dette gælder bl.a. de almindelige bestemmelser i kodeksen for god forvaltningsskik samt en række bestemmelser fra personalevedtægten og finansforordningen og om databeskyttelse og adgang til dokumenter – for blot at nævne nogle få. Det er vigtigt, at de eksisterende regler løbende revideres, således at de afspejler eventuelle ændringer, der med tiden måtte finde sted.
Kommissionen understreger også e-forvaltningstjenesters potentiale til at mindske de administrative byrder og øge effektiviteten i offentlige forvaltninger
 samt potentialet i Kommissionens åbenhedsportal, som giver borgerne direkte adgang til oplysninger, der kan hjælpe dem med at opnå mere viden om og blive bedre forberedte til at følge og deltage i EU's beslutningsproces.
Ud over de gældende horisontale regler og praksisser bygger kulturen og det daglige arbejde i EU's forvaltning på principperne om god forvaltningsskik. Disse omfatter principperne om legalitet og proportionalitet, aktindsigt og begrundelsespligt, ligebehandling og forbud mod forskelsbehandling, afgørelser inden for rimelig frist, retten til at blive hørt og rettigheder med hensyn til anvendelse af sprog.
Kommissionen analyserer hvert enkelt tilfælde af påstået dårlig forvaltning og forsøger at rette de fejl, der eventuelt måtte være begået. Den engagerer sig desuden konstruktivt i forbindelse med alle Den Europæiske Ombudsmands undersøgelser af dens aktiviteter.
Eftersom EU forvalter en række forskellige og overvejende meget specialiserede aktiviteter, støtter EU's forvaltning sig også på sektorspecifikke regler. Borgere og virksomheder, der er berørt af sådanne specialiserede aktiviteter, er garanteret specifikke forvaltningsmæssige rettigheder.
Kommissionen er på nuværende tidspunkt ikke overbevist om, at fordelene ved at anvende en lovgivningsmæssig retsakt, som kodificerer forvaltningsmæssige forskrifter, står mål med omkostningerne. Følges Parlamentets forslag, vil det ikke blot betyde ny lovgivning. Det vil også kræve en revision af en betydelig mængde af eksisterende EU-lovgivning. Selv hvis det gøres med omtanke og proportionssans, vil en kodificering sandsynligvis føre til problemer med afgrænsning mellem almindelige og specifikke regler – hvilket hverken giver klarere lovgivning eller letter løsningen af retstvister for de berørte borgere og virksomheder.
Kodificeringen vil også fjerne den fleksibilitet, der er nødvendig med henblik på tilpasningen til særlige behov. Disse udfordringer og vanskeligheder bekræftes også af Parlamentets forslag til forordning. I teksten angives det ikke, hvor der er tale om huller og uoverensstemmelser i den nuværende lovgivning. Derfor mangler begrundelsen for, hvor det er nødvendigt at fremlægge horisontale lovgivningsmæssige tiltag med henblik på at håndtere disse.  De konkrete virkninger af forslagets bestemmelser vurderes heller ikke.
Selv om teksten ikke skulle berøre eksisterende regler og rettigheder i henhold til specifik EU-lovgivning, indeholder den ingen juridiske mekanismer til at sikre afgrænsning mellem de almindelige og specifikke regler. Der synes snarere at være tale om, at det fortsat vil være et spørgsmål om en vurdering fra sag til sag. Endelig er der spørgsmålet om, hvordan man fastlægger, hvilke af institutionernes og organernes aktiviteter der vil være omfattet af de nye regler.
I stedet for at indlede en meget kompleks kodificering med usikker merværdi er Kommissionen af den opfattelse, at vi bør fortsætte med at håndtere konkrete problemer, hvor de opstår, analysere de bagvedliggende årsager og derefter træffe den type foranstaltninger, der er nødvendige.
_________
� Se Kommissionens EU-handlingsplan for e-forvaltning 2016-2020.

